
Importanţa profesorului de limbi străine, implicit a celui de limba franceză, a crescut considerabil, iar îndatoririle sale s-au diversificat. Pe lângă mijlocul de comunicare pe care îl constituie limba, apare şi necesitatea integrării dimensiunii interculturale în formarea elevilor, cetăţeni europeni cu drepturi depline.

Capacitatea de a înţelege şi comunica în mai mult de o limbă a devenit deja o realitate zilnică pentru cea mai mare parte a populaţiei de pe glob, este o aptitudine de dobândit de către toţi cetăţenii europeni. Deprinderea şi practicarea altor limbi ne încurajează să căpătăm o mai mare deschidere faţă de ceilalţi, faţă de culturile şi punctele lor de vedere; ne ameliorează abilităţile cognitive şi ne consolidează competenţele lingvistice în limba noastră maternă.

Noţiunea de competenţă de comunicare a evoluat foarte mult, înglobând astăzi domenii de cunoaştere din ce în ce mai vaste. Consiliul Europei consideră că există şase componente în aptitudinea de comunicare (şi trebuie remarcat faptul că mulţi autori sunt de acord cu acest lucru) şi anume: competenţa lingvistică, competenţa socio-lingvistică, competenţa discursivă, competenţa socio-culturală, competenţa strategică şi competenţa socială. Ne ocupăm doar de competenţa lingvistică, încercând să scoatem în evidenţă ce trebuie şi cum trebuie să lucrăm la clasă cu elevii, astfel încât ei să-şi dezvolte competenţa de comunicare. Plecăm de la premisa că, specialiştii în domeniu susţin acest lucru, competenţa de comunicare este considerată ca o capacitate globală iar competenţa de comunicare într-o limbă străină este doar o componentă a acesteia. Prima, cuprinde capacităţi comunicative globale deja dobândite de către elevi inclusiv de-a lungul anilor de şcoală, în timp ce a doua va fi definită ca o capacitate lingvistică şi se va realiza prin intermediul orelor de limbi străine. A învăţa să comunici într-o limbă străină înseamnă să reînveţi să vorbeşti ”il faut reaprendre à parler”. Astfel se redescoperă calea de acces spre lume cu ajutorul altei limbi, ceea ce implică o metodologie aparte care poate să îmbunătăţească cunoştinţele deja dobândite şi să pregătească o competenţă de comunicare mai performantă pentru viitor. Lingviştii susţin că nu există limbă fără comunicare, nici comunicare fără limbă, fără o bună cunoaştere a acesteia.

Astfel pentru a aborda problema la nivel lingvistic, se va respecta principiul pedagogic de la simplu la complex. La aceasta se adaugă obligativitatea de a ţine cont de accesibilitatea subiectului, deci orice document va fi ales şi utilizat în funcţie de nivelul de cunoştinţe al elevilor.

Dacă pentru abordarea de lexic vom alege documente autentice, respectând principiul de la simplu la complex, în ceea ce priveşte abordarea Problemelor de gramatică, aici situaţia este mai complicată. Un text autentic nu va conţine prea multe exemple sau nu va repeta de multe ori problema de gramatică pe care dorim să o discutăm. Ca atare va trebui să recurgem la texte, documente fabricate care ne vor oferi posibilitatea să regăsim noţiunea de gramatică în situaţii concrete şi să o putem elucida cu elevii (ex. exerciţii axate pe utilizarea verbului la diferite moduri sau timpuri, pronume, adjective etc.). Pentru a putea exemplifica cele spuse, m-aş referi la materialele pe care le folosim noi în şcoală. Astfel, plecând de la premisa că elevii noştri continuă studiul limbii franceze, având o bază de cunoştinţe dobândite în anii anteriori de studiu, revedem şi îmbogăţim cunoştinţele de lexic şi gramatică ale acestora, deci terminologie uzuală. Utilizăm cu precădere metode autentice, de perfecţionare a limbii franceze, prevăzute cu materiale video şi audio, ziare şi reviste, cărţi etc.

Pentru că a comunica nu înseamnă numai a transmite in formaţii, a stoca elemente de limbă (cuvinte şi reguli de gramatică) ci şi a reconstrui, a reacţiona,  a conversa, a acţiona asupra altuia, va trebui să-i obişnuim pe elevi cu ideea că a comunica înseamnă în fapt o practică socială determinată de convenţii socio-culturale care indică cine are dreptul să spună ceva, cui, unde, când, cum. Acest lucru presupune bineînţeles, existenţa, pe lângă mijloacele lingvistice necesare la un moment dat, şi a unor reguli de comportament, de raporturi interumane, de atitudine socială. Iată de ce pe lângă lectură, jocurile, glumele, cântecele sau mijloacele nonverbale (gesturile, privirea, exprimarea diferitelor sentimente) pot să-i ducă pe elevi în situaţia de a se putea descurca în contexte concrete. Dacă la început elevii privesc, citesc, învaţă, vor trebui să pregătească la rândul lor expuneri, descrieri, jocuri de rol; astfel vor aplica atât comportamentul verbal cât şi cel nonverbal, vor fi obligaţi să comunice scris şi oral, să exerseze continuu acest mijloc de comunicare.

Textele trebuie alese cu grijă pentru a nu introduce în acelaşi timp prea multe cuvinte şi expresii noi. În concluzie, lexicul şi gramatica nu trebuie văzute, predate, de sine stătător, ci ca făcând parte dintr-un tot unitar, ca elemente de bază ale savoir-faire-ul comunicării, ce va cuprinde următoarele niveluri: lexic, gramatică, analiza textului, pragmatică şi cultură.

Prin urmare, atât documentele alese cât şi metodele folosite, precum şi sistemul de evaluare vor contribui la dezvoltarea competenţelor de comunicare. La toate acestea se va adăuga motivaţia elevilor influenţată şi controlată parţial de voinţă. Robert Lado susţine că: ”o motivaţie puternică va creşte rezultatele învăţării”. Datorită faptului că omul este o fiinţă socială, dorinţa sa de a comunica reprezintă un factor care intensifică învăţarea limbii.

Sintagma „mijloace de învăţământ” se referă la ansamblul materialelor naturale – obiecte din realitatea înconjurătoare în forma lor naturală: minerale, plante, animale, aparate, instalaţii etc sau realizate intenţionat: modele, planşe, hărţi, manuale, cărţi, fişe de lucru, chestionare, teste, portofolii, jocuri didactice, în viziune sistemică şi de valorificare eficientă în procesul instructiv-educativ. Valenţele psihopedagogice ale mijloacelor de învăţământ se referă la faptul că ele:

- asigură caracterul intuitiv, concret-senzorial, şi sugestiv al activităţii de învăţare;

- asigură transmiterea şi însuşirea de informaţii bogate, bine selectate şi prelucrate din punct de vedere didactic.

Mijloacele de învăţământ dobândesc valoare de instrumente pedagogice – se interpun  între logica ştiinţei şi logica elevului, înlesnesc şi optimizează comunicarea între profesor-elev şi interacţiunile care se stabilesc în clasă. Dezvoltarea ansamblului mijloacelor de învăţământ, valorificarea lor eficientă în activităţile didactice şi soluţionarea unor probleme practice ale instrucţiei şi educaţiei, au demonstrat şi demonstrează că activitatea didactică nu se restrânge la transmiterea verbală a cunoştinţelor şi că limbajul verbal nu constituie unicul instrument de predare a cunoştinţelor. În funcţie de caracteristicile situaţiei de instruire se utilizează mijloace de învăţământ ale căror funcţii şi virtuţi se fac eficient în contextul educaţional respectiv.

Aplicând metodele şi tehnicile de învăţare creativă, asimilarea noilor structuri cognitive nu va fi foarte costisitoare şi va deveni o „reală” plăcere. O structură de tehnici de învăţare se poate baza pe elaborarea unor scheme grafice pentru ordonarea ideilor, dar şi pentru reactualizarea cunoştinţelor mai ales în cazul unei bune memorii vizuale. Unele idei pot fi reprezentate şi sub forma unor desene.

La limba franceză, elevii învaţă să fie creativi prin intermediul jocurilor de cuvinte pe care le putem organiza sub forma unor concursuri cum ar fi: crearea unor propoziţii în care toate cuvintele să înceapă cu aceeaşi literă, găsirea cât mai multor expresii deosebite prin jocul unor cuvinte. Foarte interesante şi atractive sunt compunerile gramaticale, compunerile libere, cu început sau sfârşit dat. Elevii îşi manifestă latura creatoare prin sensibilitatea cu care povestesc, recită, dobândind anumite capacităţi actoriceşti. Compunerile sunt o poartă larg deschisă în manifestarea gândirii creatoare. Capacitatea de a gândi şi elabora o compunere, modul de expunere a ideilor, structura şi latura stilistică şi semantică a acesteia pot incumba capacitatea deosebită a unui elev, talentul şcolarului care redă ficţiunea şi realitatea în manieră artistică. Pentru manifestarea propice a predispoziţiilor creatoare trebuie să se realizeze un mediu corespunzător, iar profesorul să fie cel care „regizează” totul din umbră, elevul devenind formator al propriei sale formări.

Dezvoltarea creativităţii presupune stimularea la elevi a curajului de a emite ipoteze chiar hazardate, dar nu absurde, capacitatea de a aprecia în ce măsură este plauzibilă o anumită ipoteză de a elabora o strategie de lucru şi de a nu aştepta de-a gata o soluţie. Accentul se pune în special pe învăţarea în ritm propriu şi prin efort personal şi mai ales pe învăţarea prin descoperire.

A dezvolta capacităţile creative ale gândirii, înseamnă a cultiva flexibilitatea, abilitatea de a gândi abstract, originalitatea, fluiditatea expunerii ideilor, capacitatea de a stabili asemănări şi deosebiri, disponibilităţile de elaborare, organizare, reordonare.

A. Rosca consideră că în acest lanţ veriga centrală este flexibilitatea gândirii, calitate care depinde de modul în care inteligenţa a fost solicitată şi cultivată în direcţia rezolvării problemelor prin dezvoltarea iniţiativei, independenţei, originalităţii, capacităţii de investigare.

Ca cerinţă a unei învăţări de tip creativ este problematizarea intensivă şi sistematică, crearea unei motivaţii superioare care să propulseze activitatea intelectuală a elevului, să îi anime curiozitatea, să caute situaţii pline de tensiune intelectuală. Elevul fiind stimulat şi dirijat în aşa fel în cât efortul său intelectual în procesul învăţării să depăşească un anumit set format, să întrevadă posibilitatea de rezolvare mai interesantă, mai atractivă, mai eficientă, va ajunge la eliberarea de stilul habitual, la abordările stilului creator de învăţare.

Învăţarea limbilor străine asistată de calculator este adesea considerată o metodă de predare a limbii, deşi nu întotdeauna aşa stau lucrurile. În predarea tradiţională a limbilor pe bază de programe asistate de calculator, metodologia de lucru avea la bază o abordare behavioristă, întemeiată pe ”învăţarea programată”, prin care computerul verifica datele introduse în calculator (adică inputul şi realizează feedback-ul (adică o conexiune inversă, transferând informaţia către un tip de activitate practică adecvată scopului urmărit). Învăţarea modernă a limbilor prin programe pe calculator pune accentul pe comunicare şi pe activităţi ce trebuie îndeplinite sau pe sarcini ce urmează a fi efectuate. Prin  colorit, animaţie, efecte speciale, programele multimedia sunt atractive şi motivante.

Exerciţiile de completare. Aceste exerciţii sunt asemănătoare cu exerciţiile de completare a spaţiilor libere. Textele, eseurile sau exerciţiile electronice de corectat şi comentat. Atunci când unui elev îi este solicitat un text în formă electronică nu este un exerciţiu bun să îl tipărească numai şi să facă nişte comentarii asupra lui folosind demodata cerneală roşie. Ar fi mult mai funcţional ca profesorul să introducă pe parcursul textului sugestii folosind un procesor word sau programe special concepute să facă acest lucru.

Rebusurile. Rebusurile/cuvintele încrucişate au mare popularitate în rândul elevilor şi, când sunt  create pe baza unui vocabular cu care au m ai operat, acestea constituie un instrument bun şi pentru exerciţiile ulterioare sarcinilor didactice. Aceasta este o activitate care poate fi creată uşor, în intervalul a câteva minute, ca un program. Cu acest program elevii îşi pot chiar crea unii altora exerciţii.

Exerciţii după model. Computerul poate executa tot ceea ce se putea face în vechile laboratoare lingvistice / cabinete de limbi străine; de exemplu, se dă modelul: ”El are o maşină?” Răspuns:”Nu, el are două maşini”. ”El are un computer ?”. ”Nu, el are două computere”. Informaţia introdusă de utilizator poate fi un text, ori o comunicare verbală prin intermediul microfonului de la computer.

Dicţionarele electronice. Sunt foarte utile pentru cei care învaţă limbi de circulaţie mai restrânsă. Pe reţeaua Internet există câteva asemenea dicţionare care sunt disponibile fie în mod gratuit, fie la un cost simbolic.

Asumarea de roluri. Internetul face posibil asumarea rolurilor în mini-dialoguri dramatice alături de participanţi din toată lumea. Acest tip de activitate mai poartă şi denumirea de Multi User Dungeons. În anumite cazuri aceste tipuri de activităţi au fost explicate pentru predarea limbilor străine şi folosirea la clasă.
Simulări. Simulările electronice sau on-line diferă de asumarea rolurilor datorită faptului că activităţile pe care le presupun sunt reale şi nu se bazează pe simplul joc de scenă. Instrumentele folosite în cadrul simulărilor electronice pot fi e-mail-uri, mesajele de tip SMS de pe telefonul mobil etc. Avantajul unei simulări electronice îl reprezintă posibilitatea de a avea participanţi din diferite ţări. Dezavantajul pentru simulările la nivel avansat îl constituie faptul că se cere un nivel mai ridicat al competenţei în domeniul operării pe calculator.

Tandem-ul. Cea mai bună cale de învăţare a unei limbi străine este comunicarea cu un vorbitor nativ, care doreşte să-şi însuşească limba dumneavoastră. Este un fel de soluţie ”ia de la mine şi dă-mi, ca revanşă” în care dumneavoastră sunteţi deopotrivă profesor, dar şi elev (care-şi însuseşte o limbă străină).

E-mail-urile în  tandem. Acesta diferă de tandemurile faţă în faţă (sau de tandemurile audio on-line, de tipul întâlnirilor pe reţeaua electronică Net Meeting) datorită faptului că e-mail-ul în tandem trebuie să se concentreze pe deprinderile şi cunoştinţele care ţin de comunicarea scrisă.

Învăţarea pe bază de sarcini didactice poate beneficia uşor de resursele care ne stau la dispoziţie on-line (pe cale electronică).

Exersarea vocabularului.  Este unul din cele mai vechi tipuri de exerciţii pe computer. Computerul cere un cuvânt, iar elevul trebuie să vină cu răspunsul adecvat. Introducerea datelor (input) de care are nevoie elevul se poate realiza prin intermediul unui text sau pe cale verbală. Acest tip de exerciţiu se poate dovedi foarte fructuos şi productiv numai atunci când cuvintele exersate sunt plasate într-un context. Poate fi de mare ajutor dacă elevul alege cuvintele pe care doreşte să le exerseze şi-şi constituie el însuşi un set de exerciţii, în acest fel realizându-se şi un fel de portofoliu lexical.

Materialele didactice electronice folosite în cadrul lecţiei se pretează pentru două tipuri de niveluri – începător şi mediu. Prin utilizarea materialelor multimedia se facilitează prezenţa în aceeaşi sală de curs a elevilor aflaţi la niveluri de studiu diferite.

Elevii lucrează cu ajutorul materialelor multimedia din reţeaua web, pe măsură ce efectuează următoarele activităţi:

a. Urmărirea pe video a instrucţiunilor de conectare a ştecherului britanic.

b. Citiţi textul în timp ce ascultaţi materialul video.

c. Una dintre opţiuni este de a testa înţelegerea conţinutului prezentat, printr-un „click” pe un steag (având traducerea aferentă).

d. Exerciţi cu mai multe variante pentru a testa nivelul de înţelegere al instrucţiunilor.

e. Plasaţi cuvintele în dreptul imaginilor sau sculelor respective, pentru a vă însuşi vocabularul tehnic al textului.

f. Rezolvaţi un exerciţiu de cuvinte încrucişate conţinând vocabularul tehnic.

g. Efectuaţi un exerciţiu de completare pornind de la textul de pe video.

h. Rezolvaţi un exerciţiu de reordonare a cuvintelor amestecate, pentru a compune instrucţiuni.

În concluzie, e de menţionat că tehnologiile lingvistice sunt esenţiale pentru a păstra la locul cuvenit, în lumea globalizată şi interconectată a viitorului, toate limbile europene, precum şi cultura, arta şi istoria, elemente de care aceste limbi sunt intrinsec legate.

Utilizarea calculatorului ca mijloc de învăţământ în predare/învăţare a limbilor străine reprezintă un real factor de progres, contribuind la optimizarea procesului instructiv-educativ, atât prin ameliorarea calitativă a procesului predării – învăţării, cât şi prin creşterea gradului de motivaţie a factorilor implicaţi în acest proces.

